
O Volapükaflens Valöpo! 


Enu äbetikob vobi nätäpretanas. In Noganükam Netas Pebalöl 
(NNP), nets nulik vedons limans noganükama at, seko nätäpretans ai 
mödikums pasukons ad nätäpretön püki seimik de pük seimik votik. Äsä 
gudiko odasuemols, fräds tefik binons gianagretiks. Dabinons anu tums 
nätäpretanas, num kelas glofon ai. 


Mutob sagön, das stunidob jäfüdisevans at, bi vob no binon fasilik. 
Flanü votik ye, lemesed nätäpretana binon mu gudik. Nendoto okösömikons 
ad spikäds e bespiks, kelis mutons vödiko nätäpretön, ab dunons vobi at 
lemödo - seko vobod ovedon fasilikum. Ab skil nätäpretana binon skil patik, 
Alikan obas no dalabon legivoti pükas. 


Ab ven betikobs moni lemödik, keli segivoy ad davedükön atosi, 
süadükobs-li, das no dabinon mod gudikum ad bejäfön dini? Noe tefos eli 
NNP, abi dinäds votik sümik, samo in juls, in kels lärnons studans, kels no ai 
dalabons sevi gudik püka pegeböl, e kels fovo no kanons lekonfidön 
nätäpretani. No binosöv-li gudikum ad labön püki telid neudik, keli lärnoy 
kobü lomänapük? Täno fikuls ya pemäniotöls nepubonsöv, ed alan kanonöv 
suemön odi. 


Ab. . . mödikans no plidonöv osi, samo, nätäpretans, kels no plu 
labonsöv vobi ko lemesed gudik. Ab pösods skilöfik somik suno tuvonsöv 
vobi difik, no-li? 


Too neai nefölobsös ad laodiko nunön cifodanes valöpo, das te pük 
telid neudik, fa valikans pezepöl, obinon med gudikün ad spälön lemödoti 
mona, ab mu veütikumo, ad balön menis valöpo. 


Valikosi Gudikün sedom oles ed a 

TA SPETS VALIK OBA 
(fa hiel R. Midgley) 


Bäldotü lifayels degfol äprimob studis obik pö büsidajul. 
Us studans älärnons bukädi, stenografi, gebi penamacina, 
penami büsidapenedas e Fransänapüki. 


Gudiko memob deli balid oba pë jul. Äkoslogob muiko 
tidadüpis dö geb penamacina. Äcedob, das tidadüps at öbinons 
ventür gretik. Öbinob jenöfo äs cil ko pledadin nulik! 


Ab sosus iprimob ad lärnön stenografi, äcedob voto. E 
kikodo-li? 


Stenograf äbinon äs pük votik. Del pos del älärnob bosi 
nulik dö teor sita. Tü del alik älärnob ad penön vifikumo. Tü 
vigafin alik ämutob tradutön padi lölik penäto de stenograf ini 
lomänapük. 


Primo no äbinos fasilik, ab pianiko ävedob duinafägikum. 
Pos muls mäl stud oba stenografa pifinükon. 


Äplöpob ad penön vödis 50, 60, 70, 80, 90, 100 a minut. 
Dü yels okömöl äplöpob ad penön plu ka vöds teltum a minut. 


Anu jinos obe, das te vomüls lärnofs ad penön 
stenografo, ab ün tim et, noe vomüls, abi histudans ädunoms oni. 


Neai oglömob blesiri ad penön ai vifikumo stenografi; do 
binob anu pensionäb, gebob suvo stenografi. 


Lanäl oba pro penamacins no edulon dü lünüp. Cins ün 
tim et äbinons mu vetiks e no äbinos fasilik ad gebön onis. No 
äbinons äs nünömaklavems adelik. Kanob klavön vifiko, ed i 
gebob skili obik tü del alik, ab löf gretikün oba äbinon, ta spets 
valik oba, stud e geb stenografa. 

LADVÄRBS SÜMIK TEL 


Balan reidanas gaseda säkom : Kis binon-li dist vü ladvärbs BA e 
BO? 


Sinif vödas at binon vemo nabik. Vöds bofik sinifon mögädi. 


In Volapük anuik tidodems lofons obes vödis difik, kelis lärnobs ti 
nentiko, tän poso konstatobs, das do elärnobs vödis at, no vero sevobs 
saidikosi dö geb otas. Seko sukobs in tidodems, in vödabuks, ad tuvön 
kleilükami, ab vaniko. 3 


In tefat, BA e BO binons sams gudik. 
BA dalabon sinifi noikum ka BO, kela sinif binon positikum. 


Samo, if säkob fleni ad kolkömön obi ün tim seimik fütüro, e sagom : 
„Ba okömob,” mögod köma omik binon dotik. 


Leigo, if flen oba promom ad kömön, e sagom : „Olükömob ba tü düp 
kilid,” mögod binon, das olükömom tü minuts lul, deg ud igo düpafoldil pos 
düp kilid. 


Votaflano, if flen oba sagom : „Bo okömob;” sevob, das mögod 
lüköma omik obinon fümikum. 


Ekö sams votik: 


1. Ziom oba evüdom obis ad visitön omi. Ba ogolobs (e ba no!) 
Sevädan obik obinon in Linglän dü dels fol. Bo ovisitob omi. 
(Plidoböv kolkömön omi if okanobs lonön däti pötik). 

3. Ba ogegivof obe moni, keli eloenof (ab no lekonfidolös ofi!) 

4. Bo ogegivof obe moni, keli eloenof. 

(Sevob, das if dalabof moni saidik, ogegivof oni obe) 
5. Ba opelob ole mesedi gudikum ün mul okömöl. 
(Ab dotob, das meritol mesedi somik!) 
6. Bo onemoy oli dilekani kompenäta. (mög binon gönik). 


Jenöfo, dist binon ut nefüma ma mafäd läsikum u gretikum. 

DEL PÖTÖFIKÜN AD SPATÖN 
(fa bel Frank Roger) 


„Vilol-li bovüli tieda nog bali?” Jiel Patricia älogedof stedo 
moti. Afronükof flomi; namis tenidiko äpedof kobo. 





Lafaslipilöl, lafagaliköl, jibäldikan älogetof ofi, loget 
nennotodik, loget nesuemovik. AÄseilof ai, te äkobiopedof ömna 
logalipis. 


»„Vilol-li bovüli tieda nog bali?” ädönuof el Patricia. Anu 
bosil suema äjinon pianiko pubön in logs bäldik, blövagedik. Fino : 
„O "Rica, o löfäb,” äsagof mot me vögaton raudik, kvagik, äsif no 
ispikof sis yels mödik, ed äbelifof fikulis gretik ömik ad jäfidükön 
oni dönu. 


»„Esagol-li tiedi? Ö — no sevob dö atos, Si! odrinob tiedi 
ömik”. Ästeifülof ad seadön löikumo su bradastul, e posä ibetikof 
timülo dini, äsagof: „Votaflano, ba no. Danö! o löfäb!” Aflekof 
kapi, älogof da fenät äsif ästudof dinis us me senträi gretik, 
täno äläükof: „Buükob ad spatön in gad; adel binos pötöfikün ad 
spatön, o löfäb! Te logolös plödio.” 








El Patricia äseifof givülölo ed äyufof moti ad sekömön se 
bradastul kovenik, in kel älifädof timi muik ofa. 


„Oplöpob soeliko, nenyufo,” äprotestof vom bäldik. „Jinos, 
das adelo stadob gudiko. E fümob, das spatil ogudükon sauni obik.” 








„Prü änunedof moti el Patricia äsä älüvof domi, e 
nevifiko älugolof föfio donü gadavegil ko fümet nemisevabik. 
Äläükof: „Takädolös sosus ofenikol, e no blibolös plödo tulunüpo.” 

„Val ogudon,” mot älesiof ofi. „No favolös!” 


El Patricia älielof nükömön ini cem matani. 

»O Geoff! egolof plödio dönu. Spelob, das val obinon gudik 
pro of.” El Geoff äkömom lü of e löföfiko äbradom jotis ofa. Äläükof : 
„Esagof dönu, das del binon pötöfikün ad spatön in gad.” Vög ofa 
äbinon däsperiälik. 


El Geoff älemufükom kapi. „Ab sevobs dö saunastad ofa. 
Ästutof len koap nämik ela Geoff ed äfärmükof logis dü sekuns 
ömik. „Niludob, das omutobs stebedön gekömi ofik. No kanobs 
dunön mödikumosi.” Dü yels anik pasetik, mot ofik ivedof 
böladikum. Ivätälons mögi lasilöpa pro bäldikans, ab lemesed onas 
no äbinon saidik ad atos, i mot no äplidof atosi. (,Nek osemofon obi 
se dom oba!”) E plüo bi son onas äbinon nen vob e daut ästudof nog 
pö niver; seko ämutoy betikön flani finenik. Ab saunastad 
badikumöl mota no äfasilükon lifi onas. Te äkanons spelön, das lif 
no övedon tu fikulik lä of ün yels okömöl. 


Fino mot nevifiko ägekömof; logod ofa äbinon fulü läb. 
Älogedof lü daut e lüson, äsmililof fredo, ed äsagof: „Lestunabik! 
Vero dafredükob!” Ädonükof oki ini bradastul kovenik oka 
nevifiko, ägeklienof e kälöfiko ätenükof lögis oka. „Bleds, kels 
noidülons me vien,” äsagof drimäliko, „böds, kels tyilpons, solalit, 
kel nüdranon vü bledem, noid cilas, kels pledons e kels lanäliko 
lobülavokädons nilo; sek atosa binon niläd püdik. Val gevon obe 
blesiri so mödiki. E bofikans olas, kikodo no spatols-li? Binos del 
mu pötöfik ad atos.” Änatemof ai nevifikumo, kel äsinifos, das 
äprimikof ad slipülön dönu. 


Els Patricia e Geoff älülogons odi; poso älülogons lü top 
gedik zü kel ilogedons, ebo anu, vomi bäldik, kel äluspatof ko fikul 
gretik. Äbinons ni flors, ni bims sis plu kam yels deg. Igo yeb 
ifainikon ed iyilidon lo miot, sab e gagotem, köls kelas äbaiädons 
bai sil ai glumidik. Semanaedo flitöms militik äloveflitons; lenoid 
otas ätroivons seili ed ästörülons domis su stababumäds. Seki 
miotükama lardik, sturotadelodöpis venenöfik e katastrofis anik 
gretik züamöpa äsi zifanakrigi e gebi stäänik säbledemamedas e 
distöfikas vafas kiemik e bakteravikas lölöfiko ineküpedof mot ofa. 

„Böds,” ämürom el Geoff. „Cils pledöl. Solalit.” 


»„Sevol, das lifof ün paset,” äsagof el Patricia. „Logof 
valikosi äsä äbinon ün dels gudik pasetik. Dubo kanof lifön nen 
lienetikön. 


„Niludob, das gidetol,” äsagom el Geoff. „E säkob obi ` kis 
osavos`li obis de lienet?” 


Aë Aë Aë Aë Aë Aë Aë Aë Lë Aë 


GREEN 


Ekö fluks, flors, bleds, tuigs folsotik, 
Ed ekö lad oba, kel flapon te pro ol. 
No snapolös oni me nams tel vietik; 
Binonsös ole legivot, keli plidol. 


Lükömob ga me dav nog petegöl, 
Kel vien göda flodon ta flom obik. 
Fen oba, len futs olik takädöl 
Odrimon dö timüls löfik pasetik, 
Kel osätenídükos nu lani okik. 


Sui vüm yunik ola kapi rölonös obik, 
Nog fulü tonod kidas svidik de ol. 
Takedükonös, id on, pos tep nämik, 
E slipobös, bi ol it takädol. 


(Paul Verlaine) 
D G OD OG Oo OO OG OG 0 


Redakan pidom vemo, das in nüm folid gaseda, no ebükom nemi lautana poedotas tel, kel binon 
hiel Paul Verlaine. Id emoädom nemi lautana konota ` „Päst Särenas,” sevabo ` hiel Frank 
Roger. Fino, binos yel 131-id sis datüv Volapūka. Begob säkusadi! 

FLEN LEGUDIK 
(fa hiel R. Midgley) 


Dü yunüp oba, tröks äbinons mödadilo u blägiks, u brauniks. 


Ün yel seimik, ävilob visitön Deutäni ad lifädön us vigi bal, Ab 
trök oba, keli igebob mödo, äbinon fino vorik, seko äsludob ad remön 
tröki nulik. 


Äsevob selidöpi legudik tö zif oba, in kel älaboy väloti gretik 
trökas alsotik. Köls pluamanuma otas äbinons u blägiks, u brauniks, 
ab atna ävilob remön nekösömikumosi. Pödü trökem äbinon trök, keli 
äplidob vemo. Köl ota äbinon yelovik. Äbinon trök vo solöfik. 
Äremob oni sunädo. 


I famülans, i flens oba, sosus älogons tröki yelovik oba, äkofons 
obi mödo, sagölo: „Nen dot seimik oloegoy kömön oli fagao.” 


Nu, tim ad tevön lü Deutän äkömon. Äpäkob dinis obik ini 
trök yelovik, ed ädetävob. Tö zif London ämutob yümädön ko tren 
votik. Ab ad kömön lü stajon, ätävob me distrenaveg. Äsä osevols 
osi, trens somik stopons mödikna. Ipladob tröki obik nilü trenayanil. 
Ven tren ästopon, e yanils ämaifikons, trök oba vo äbinon mu logädik. 
Pö stopöp semik, yanils ämaifikons dönu, e vomül äsumof tröki obik 
ed änexänof de tren. Lekläravifo äbunob se seadöp oba, ärönob jü 
vomül (kel nefasiliko äpolof tröki obik, bi äbinon mu vetik) ed äsagob 
ofe: „Trök at leduton obe!” Äflekof oki, sagölo: „O söl, pidob vemo!” 
ed ägegivof obe tröki. 


Äbinob mu danöfik tröke yelovik oba, bi nen on, klotis, jukis 
oba - valikosi üperob. 


CRW 
TUVEDOT RÄTA 


Sunädo äsevob eli Robert, bi pösods votik äbinofs voms! Fasilik, no-li? 


VENTÜRS ELA AUK: (4) 





3 Kat sijidon . » o Wa El Karak sevom, das kats dalabons 


3 kralis riskodik, ab sagom laodiki 






El Vuk jemikom e 
vilom vedön heroedan. 
Ab suno ekö pöt gönik. 


F = S ER E ya stürom 
Stopö! Dabinon S $ oki sui gan. 


smel sevädik. 


